KIRJALLINEN KYSYMYS E-2858/99 esittäjä(t): Roberta Angelilli (UEN) komissiolle. Ympäristövaikutusten arviointia koskevien määräysten epätäydellinen soveltaminen Latiumin alueella.



Virallinen lehti nro 303 E , 24/10/2000 s. 0120 - 0121



KIRJALLINEN KYSYMYS E-2858/99 esittäjä(t): Roberta Angelilli (UEN) komissiolle (18. tammikuuta 2000) Aihe: Ympäristövaikutusten arviointia koskevien määräysten epätäydellinen soveltaminen Latiumin alueella Viitaten aiemmin esittämiini kysymyksiin, jotka liittyivät ympäristövaikutusten arviointiin ja direktiiviin 85/337/ETY(1) ja siihen tehtyihin muutoksiin, pyydän komissiota kertomaan, onko direktiivi saatettu tosiasiallisesti ja täysimääräisesti osaksi lainsäädäntöä, erityisesti Italian hallituksen siirrettyä valtaa alueille ja etenkin Latiumin alueelle, vai onko asiassa ilmennyt epätarkkuuksia, ja/tai onko olemassa osia, joita ei ole kokonaisuudessaan saatettu osaksi lainsäädäntöä? Erityisesti Via Sacchin pysäköintitalo Roomassa, johon jo viitattiin kysymyksessä E-2084/99(2), on johtanut toimivaltaristiriitoihin Rooman kunnan, joka myönsi luvan arvioimatta ympäristövaikutuksia, ja Latiumin alueen välillä, joka pyysi ympäristövaikutusten arviointia. (1) EYVL L 175, 5.7.1985, s. 40. (2) EYVL C 219, 1.8.2000, s. 87. Margot Wallströmin komission puolesta antama vastaus (23. helmikuuta 2000) Mitä tulee tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY saattamiseen osaksi kansallista lainsäädäntöä Italiassa ja erityisesti Latiumin alueella, viitataan parlamentin jäsenen kirjalliseen kysymykseen E-2084/99 annettuun vastaukseen. Parhaillaan arvioidaan, onko Italian aluelainsäädäntö direktiiviä 85/337/ETY muuttavan, 3. maaliskuuta 1997 annetun neuvoston direktiivin 97/11/EY(1) mukainen. Pysäköintitaloja ei erikseen mainita direktiivin 85/337/ETY liitteissä, ja siksi on vaikea kyseenalaistaa direktiivin saattaminen osaksi kansallista lainsäädäntöä tällaisten hankkeiden osalta. Direktiivissä 97/11/EY pysäköintitalot puolestaan sisällytetään direktiivin liitteen II hankkeisiin (kohta 10 b), mutta direktiiviä ei voi soveltaa tähän tapaukseen, koska sen soveltamisala kattaa hankkeet, joita koskevat lupa-anomukset jätettiin 14. maaliskuuta 1999 jälkeen. Italian hallintoelinten välisillä ristiriidoilla ei ole merkitystä yhteisön tasolla. Merkitystä on ainoastaan sillä, että yhteisön lainsäädäntöä sovelletaan oikein. Direktiivin 85/337/ETY soveltamisesta tähän erityistapaukseen komissio on sitä mieltä, että pysäköintitalot voisivat kuulua direktiivin 85/337/ETY liitteen II kohtaan 10 b (kaupunkialueiden kehittämishankkeina yhdyskuntarakennetta kehittävien hankkeiden joukossa), vaikkei niitä erikseen mainitakaan. Direktiivin mukaan liitteessä II tarkoitetuille hankkeille on suoritettava ympäristövaikutusten arviointi silloin, kun se jäsenvaltioiden mielestä hankkeiden luonteen perusteella on tarpeen. Jäsenvaltioiden on kuitenkin arvioitava hankkeet ennalta sen selvittämiseksi, onko liitteessä II tarkoitetuille hankkeille suoritettava varsinainen ympäristövaikutusten arviointi. Tästä johtuen komissio katsoo, että direktiivin säännöksiä ei ole noudatettu, kun ennalta-arviointia ei ole suoritettu ympäristövaikutuksiltaan todennäköisesti huomattavan pysäköintitalohankkeen osalta. Pysäköintitalohankkeen varsinaisen ympäristövaikutusten arvioinnin suorittamatta jättäminen ei sinänsä ole direktiivin säännösten vastaista, jos aiemmassa ennalta-arvioinnissa on osoitettu, että hankkeella ei ole merkittäviä ympäristövaikutuksia. (1) EYVL L 73, 14.3.1997.